PPS คาดปีนี้รับรู้รายได้ 240 ลบ.จาก Backlog 542 ลบ. ลุยขยายธุรกิจเกี่ยวเนื่อง
PPS คาดปีนี้รับรู้รายได้ 240 ลบ.จาก Backlog 542 ลบ. ลุยขยายธุรกิจเกี่ยวเนื่อง
13 พ.ค. 2564

นายพงศ์ธร ธาราไชย ประธานเจ้าหน้าที่บริหาร บริษัท โปรเจค แพลนนิ่ง เซอร์วิส จำกัด หรือ PPS เปิดเผยว่า ทิศทางธุรกิจไตรมาส 2/64 รับรู้รายได้งานโครงการต่อเนื่องอาทิ ท่าอากาศยานสุวรรณภูมิ เฟส 2 โครงการพัฒนาพื้นที่ส่วนขยายศูนย์ราชการเฉลิมพระเกียรติ 80 พรรษา กรมโยธาธิการและผังเมือง Block-H Emsphere กลุ่มค้าปลีก และ Holiday Inn Samui
อีกทั้งในไตรมาสแรก ได้รับงานก่อสร้างอาคารสำนักงาน ท่าอากาศยานดอนเมือง บ้านพักพนักงาน ท่าอากาศยานภูเก็ต โครงการกรมโยธาธิการและผังเมือง และโครงการกลุ่มค้าปลีก มูลค่ารวมกว่า 186 ล้านบาท ส่งผลให้ปัจจุบันบริษัทมี Backlog อยู่ที่ 542 ล้านบาท คาดว่าจะรับรู้ในปีนี้ 240 ล้านบาท ทั้งนี้ บริษัทยังคงเดินหน้าเข้าประมูลงานใหม่อย่างต่อเนื่อง ทั้งในส่วนของภาครัฐและเอกชน
สำหรับแผนดำเนินงานต่อจากนี้ บริษัทเดินหน้าพัฒนาบริการและเทคโนโลยี เพิ่มโอกาสในการสร้างรายได้ไปยังกลุ่มธุรกิจที่เกี่ยวเนื่อง รวมถึงขยายฐานกลุ่มลูกค้าใหม่ เพิ่มความสามารถในการแข่งขันสูงสุด  พร้อมพัฒนา Digital Asset โดยนำเทคโนโลยี Building Information management (BIM) มาช่วยในการบริหารจัดการสินทรัพย์ ซึ่งนอกจาก BIM จะสามารถใช้ในงานออกแบบการก่อสร้าง เพื่อประหยัดเวลาการทำงานและควบคุมต้นทุนแล้ว ยังสามารถใช้เก็บข้อมูลเพื่อการบริหารจัดการอาคาร ใช้เสริมความสามารถทางการขาย อาทิ การทำแบบจำลองในงานก่อสร้างและการตกแต่งห้องสำหรับโครงการอสังหาริมทรัพย์ อีกทั้งมีการทำ BIM Object สำหรับทำ Catalog สินค้า จัดเก็บข้อมูลวัสดุก่อสร้าง เพื่ออำนวยความสะดวกในการขายและสร้างเป็นพื้นที่ทางการตลาดให้แก่กลุ่มผู้ประกอบการอื่นๆ
ขณะที่ผลประกอบการไตรมาส 1/64 มีรายได้รวม 83.78 ล้านบาท ลดลงจากช่วงเดียวกันของปีก่อนที่มีรายได้รวม 107.72 ล้านบาท และมีขาดทุนสุทธิ 5.08 ล้านบาท ลดลงจากช่วงเดียวกันของปีก่อนที่มีขาดทุนสุทธิ 8.18  ล้านบาท
ทั้งนี้ผลประกอบการของบริษัทปรับตัวลดลง เนื่องจากโครงการขนาดใหญ่ที่เคยรับรู้รายได้ในปีก่อนเข้าสู่ขั้นตอนการส่งมอบงาน และโครงการใหม่อยู่ในสถานะเริ่มโครงการ อีกทั้งส่วนใหญ่เป็นโครงการภาครัฐ จึงมีอัตรากำไรที่ต่ำ โดยบริษัทมีค่าใช้จ่ายบริหารลดลง 3.66 ล้านบาท จากงวดเดียวกันของปีก่อน ซึ่งเป็นผลมาจากแผนควบคุมค่าใช้จ่ายของบริษัท นอกจากนี้ที่ประชุมคณะกรรมการบริษัทยังมีมติให้ปิดบริษัทในเครือ ที่ไม่มีผลการดำเนินงาน เพื่อลดค่าใช้จ่ายในการดำเนินงาน และโฟกัสการดำเนินงานไปในธุรกิจที่ช่วยสร้างโอกาสในการหารายได้เพิ่มเติมให้แก่บริษัท